TNVO-analüüs

TNVO-analüüs ehk SWOT-analüüs (akronüüm ingliskeelsetest sõnadest strengths, weaknesses, opportunities, threats) on strateegilise planeerimise vahend, mida kasutatakse majandus- ja haldusvaldkonnas organisatsiooni või projekti sise- ja väliskeskkonna hindamiseks. Akronüümi eestikeelsed vasted on:  

* T – tugevused;
* N – nõrkused;
* V – võimalused;
* O – ohud.

Tugevused tähistavad organisatsiooni ressursse või kasutamata potentsiaali, mida saab edu (konkurentsieelise) saavutamiseks efektiivselt ära kasutada. Nõrkused tähistavad piiranguid, vigu või takistusi, mis ei lase organisatsioonil edu saavutada. Võimalused tähistavad soodsaid olukordi (tehnoloogilised, seadusandlikud, sotsiaalsed), millele pole piisavalt tähelepanu pööratud. Ohud tähistavad ebasoodsaid olukordi, mis potentsiaalselt ohustavad organisatsioonil strateegiat ellu viia. 

TNVO-analüüsi parameetrid esitatakse TNVO-maatriksis:

Analüüsi esimeses etapis kogutakse andmeid organisatsiooni toimimise ja seda mõjutava keskkonna kohta. Informatsioon peab andma ülevaate järgmistest valdkondadest:

* organisatsioonisisesed tegurid: finantsvahendid, taristu ja hooned, töötajad, juhtimiskvaliteet ning arendus- ja turundustegevus;
* väliskeskkonna tegurid: konkurentsiolukord ning üldised suundumused (tehnoloogilised, poliitilised, sotsiaalsed jm trendid);
* ajalugu ja taju: organisatsiooni varasem tegevus ja avalik kuvand.

## Sisekeskkonna analüüsi valdkonnad
Sisekeskkonna hindamisel keskendutakse teguritele, mida organisatsioon saab ise otseselt mõjutada. Sisekeskkonna moodustavad organisatsiooni tugevused ja nõrkused, mida saab hinnata valdkonniti:

* Turundus ja maine: kaubamärgi tuntus, turupositsioon ja turundusmeetmestiku (5P) efektiivsus;
* Personalijuhtimine: töötajate kvalifikatsioon, tööstaaž ja teadlikkus; värbamisprotseduurid, töösooritus ja hindamismeetodid; meeskonnatöö, koolitused ning motivatsioonisüsteem (töötasud ja soodustused);
* Finantsvõimekus: kapitali kaasamise võime, finantssuhtarvude analüüs, varade efektiivne kasutamine ja väärtuse loomine aktsionäridele;
* Organisatsiooni kultuur: loovus, paindlikkus, väärtused ja eestvedamine; sõnade ja tegude kooskõla, õppimistahe ning kokkulepitud põhimõtete järgimine;
* Organisatsiooni struktuur ja juhtimine: organisatsiooni ülesehitus, sisekommunikatsioon, otsustusprotsesside selgus ja muudatuste juhtimise võimekus;
* Tootmis- ja tööprotsessid: klienditeeninduse kvaliteet, jaotusvõrk, inventari kontroll, tööjõukulud ja õppimiskõver; protsesside võimsus, tootlikkus ja väärtusahel;
* Tehnoloogia: süsteemide efektiivne kasutus ja automatiseeritus, andmebaaside juhtimine ning e-kaubanduse lahendused;
* Innovatsioon: teadus- ja arendustegevus, investeeringud uude tehnoloogiasse ning võime uuendada tooteid/teenuseid vastavalt turu nõudlusele;
* Strateegiline juhtimine: kasvustrateegiad (ühinemised, liidud), missiooni ja visiooni järgimine, funktsioonidepõhine juhtimine, kvaliteedijuhtimine ning võrdlev analüüs (*benchmarking*);
* Asukoht.

## Väliskeskkonna analüüsi valdkonnad
Väliskeskkonna hindamisel keskendutakse teguritele, mida organisatsioon ise kontrollida ei saa. Väliskeskkonna moodustavad võimalused ja ohud, mida saab hinnata valdkonniti: 

* Turu- ja konkurentsiolukord: konkurentide tegevus ja omavaheline rivaalitsemine, uute pakkujate turule sisenemise tõenäosus, asenduskaupade kättesaadavus;
* Huvigruppide mõju: ostjate teadlikkus ning hankijate positsioon hinnaläbirääkimistes, ametiühingute ja liitude mõju;
* Majandus- ja poliitiline kliima: üldine majandussituatsioon, maksupoliitika, seadusemuudatused ning rahvusvahelised kaubanduslepingud;
* Ressursside kättesaadavus: tööjõu koolitatus, materiaalsete ressurside ja maa hind ning jaotusvõrkude (sh e-kaubanduse) areng;
* Sotsiaaldemograafilised ja looduslikud tegurid: rahvastiku koosseis, tarbijate eelistused ning looduskeskkonna piirangud;
* Arenguperspektiivid: uute turgude avanemine, toote elutsükkel ja tehnoloogilised laiendusvõimalused.

## TNVO-analüüsi läbiviimine
TNVO-analüüs viiakse läbi pärast seda, kui on määratletud analüüsitavad valdkonnad ehk sektorite pidepunktid. Analüüsi tulemusel selgitatakse välja organisatsiooni arengusuunad, eesmärgiga rakendada tugevusi, kasutada ära väliskeskkonna võimalusi ning elimineerida nõrkusi ja ohte. 

TNVO-analüüs on abivahend otsustusprotsessis, mis aitab:

* identifitseerida ja klassifitseerida organisatsiooni seisundit mõjutavaid tegureid;
* prioritiseerida lahendamist vajavaid valdkondi;
* tasakaalustada vastandlikke elemente (nt tugevused vs nõrkused).

Analüüs ei asenda juhtimisotsuseid, vaid pakub struktureeritud ülevaadet võtmeküsimustest, mis on vajalikud kaalutletud otsuste vastuvõtmiseks.

## TNVO näidisanalüüs ühe väikeriigi kõrgkooli näitel
Alljärgnev tabel esitab näitliku TNVO-analüüsi ühe väikeriigi erakõrgkooli kohta.

## Vaata ka
*PEST-analüüs